नेपथ्यलीला NEPATHYALEELA: साम्प्रदायिकता को मोदी विरोध तक केन्द्रित कर देने के खतरे
जब से श्री नरेन्द्र मोदी ने जय श्री राम को याद करने की जगह ‘गाड इस ग्रेट’ कहते हुए उपवास किया है तभी से उनके खिलाफ लेखों और टिप्पणियों की बाढ आ गयी है। उन्होंने अपनी परम प्रसन्नता में यह उपवास प्रदेश में सद्भावना के नाम पर तब किया जब 2002 में गुजरात में हुए नरसंहार से सम्बन्धित प्रकरण को सुप्रीम कोर्ट द्वारा फैसला करने के लिए लोअर कोर्ट में लौटा दिया। मोदी अपने समय के सबसे विवादास्पद मुख्यमंत्री हैं इसलिए उनके नाम पर देश में स्पष्ट विभाजन है। धरमनिरपेक्षता में भरोसा करने वाले ज्यादातर लोग उनसे गहरी नफरत करते हैं तो कुछ लोग उन्हें एक नायक भी मानते हैं। दूसरे शब्दों में कह सकते हैं कि इस दौर में वे साम्प्रदायिक ध्रुवीकरण के सबसे बड़े प्रतीक की तरह उभरे हैं। जहाँ देश का अधिकांश जनमत उनके खिलाफ है, वहीं हिन्दू साम्प्रदायिकता से प्रभावित एक वर्ग उनका अन्धसमर्थक बन कर भी उभरा है, जो विशेष रूप से गुजरात राज्य में केन्द्रित है। संयोग से अडवाणी समेत पूरी भाजपा में इस समय अन्य कोई भी ऐसा नेता नहीं है जो अकेले इतने अधिक अन्ध समर्थक रखता हो। यही कारण है कि यूपीए सरकार के इस कार्यकाल में देश में विभिन्न तरह के घोटालों के आरोप लगने, तथा दो राज्यों में बामपंथियों की चुनावी हार के बाद राजनीति में जो शून्य सम्भावित दिख रहा है उससे भाजपा को सत्ता में लौटने के सपने आने लगे हैं। इन स्वप्नदर्शियों में नरेन्द्र मोदी भी हैं जो अमरिका द्वारा जानबूझकर एक अध्य्यन रिपोर्ट के लीक कर दिये जाने के बाद स्वयं को प्रधानमंत्री प्रत्याशी के रूप में देखने लगे हैं।
गुजरात में साम्प्रदायिकता का जहर लम्बे समय से भरा जा रहा था किंतु संयोग से डसने की स्थितियां उस समय पैदा की गयीं जब 27 फरबरी 2002 को साबरमती एक्सप्रैस की बोगी संख्या छह में 59 लोग आगजनी का शिकार हुये जिनमें से दो अयोध्या से लौटते हुए कारसेवक भी थे। आगामी चुनावों को देखते हुए इस घटना को आधार बना कर पूरे गुजरात में मुसलमानों के खिलाफ जो माहौल पहले से ही सम्वेदनशील बना करके रखा गया था उसमें एक तीली लगा दी गयी और कानून के रखवालों को दंगाइयों के खिलाफ कार्यवाही करने से रोक दिया। बजरंग दल और विहिप के सदस्य खुलकर सामने आये और उन्होंने अपराधी जनजातियों को सरकार द्वारा कोई कार्यवाही न किये जाने का भरोसा दिया जिससे उन्होंने भी निर्भय होकर लूटपाट और हत्याएं कीं। यह काम करने वाला नरेन्द्र मोदी एक संज्ञा नहीं है अपितु एक विचार है और उसकी जगह कोई दूसरा संघ प्रचारक मुख्यमंत्री होता तो वह भी यही करता। उड़ीसा में तो कोई नरेन्द्र मोदी नहीं था फिर भी ईसाइयों के खिलाफ वैसी ही अन्ध हिंसा हुयी। कुष्ट रोगियों की सेवा के लिए सक्रिय आस्ट्रेलियाई पादरी फादर स्टेंस को जब दो मासूम बच्चों सहित जला दिया गया तब वहाँ नरेन्द्र भाई दामोदर दास मोदी नहीं था, पर मूल संगठन वही था।
स्मरणीय है कि राष्ट्रीय स्वयं सेवक संघ के प्रचारक नरेन्द्र मोदी गुजरात की भाजपा के स्वतःस्फूर्त नेता नहीं थे अपितु उन्हें भाजपा हाई कमान ने केशूभाई पटेल की जगह रोप दिया था। ऐसा इसलिए करना पड़ा था कि क्योंकि गुजरात में भाजपा सरकार की छवि निरंतर खराब होती जा रही थी। जब मोदी ने उपचुनाव लड़ा तब चार सीटों पर उपचुनाव हुए थे जिनमें से तीन में भाजपा हार गयी थी और चौथी वह सीट थी जो मोदी ने मुख्यमंत्री होते हुए लड़ी थी, उसमें वे अपने पूर्ववर्ती की जीत से आधे से भी कम मतों से अपनी जीत दर्ज कर सके थे। ऐसी दशा में औद्योगिक रूप से निरंतर प्रगति करने वाले राज्य गुजरात में सरकार बनाये रखने के लिए साम्प्रदायिक ध्रुवीकरण ही इकलौता सहारा था। अयोध्या में बाबरी मस्जिद वाली जगह पर ही ठीक उसी जगह राम जन्मभूमि मन्दिर बनाने के लिए किसी भी समुदाय में कोई बेचैनी नहीं थी, पर उसे वोटों का ध्रुवीकरण करने के लिए एक अभियान चला कर पैदा किया गया था। इसमें सैकड़ों जानें गयी थीं और पूरे देश में दंगे भड़के थे व अरबों रुपयों की सम्पत्ति फूंक दी गयी थी। इसके लिए अकेले एक नरेन्द्र मोदी जिम्मेवार नहीं था।
लेबल: गुजरात-2002, नरेन्द्र मोदी, भाजपा, राजनीति, साम्प्रदायिकता
अडवाणी-मोदी मतभेद का प्रचार कहीं पुरानी चाल तो नही...
दिशाहीन उथल-पुथल भरा समय
श्रद्धांजलि जगजीत सिंह
साम्प्रदायिकता को मोदी विरोध तक केन्द्रित कर देने ...